Saken ryster Australia: Politiet brukte elektrosjokkvåpen på 95-åring
– Hun gikk mot politifolkene. Hun gikk sakte – hun hadde gåstol – men hun hadde en kniv. Det forklarte assisterende politisjef i den australske delstaten New South Wales, Peter Cotter, på en pressekonferanse etterpå.  Hendelsen han snakker om skjedde tidlig onsdag morgen på pleiehjemmet Yallambee Lodge i den australske byen Cooma. Byen ligger i området Snowy Mountains noen timers kjøring fra storbyen Sydney.  Her ble 95 år gamle Clare Nowland, som har demens, utsatt for elektrosjokkvåpen – en såkalt «taser». Kvinnen, som skal ha hatt en kniv i hendene, falt og slo hodet sitt da hun ble truffet. Hun er innlagt på sykehus med kritiske skader. Hendelsen har skapt sjokkbølger i Australia. Politiets maktbruk skal etterforskes, og den eldre kvinnens familie stiller seg kritiske til at hun kan ha blitt oppfattet som en trussel.  – Uforståelig – Dette må vekke reaksjoner. Ingen vil at bestemoren eller moren deres skal bli utsatt for elektrosjokkvåpen, sier Margaret Crothers, som er talsperson for en interessegruppe for eldres rettigheter til den australske kanalen ABC. Andrew Thaler, som snakker på vegne av familien, forteller at de har vært på sykehuset siden onsdag. Nowland har åtte barn og 24 barnebarn. – Familien er i sjokk. De er forvirret, og lokalsamfunnet er rasende, sier han til BBC.  – Hvordan kan dette skje? Hvordan forklarer du graden av makt? Det er absurd, legger han til.  «Konfronterende» Hendelsen ble filmet med politiets kroppskameraer. Assisterende politisjef Cotter beskriver opptaket – som ikke vil bli offentliggjort – som «konfronterende».  Slik beskrives hendelsesforløpet av politiet, ifølge australske medier:  Ifølge reglene skal ikke australsk politi bruke elektrosjokkvåpen mot eldre og sårbare personer med mindre omstendighetene tilsier det, for eksempel dersom det er fare for liv og helse.  – Hun hadde en kniv. Jeg kan ikke gå videre inn på hva som foregikk i tankene på noen når det er snakk om å bruke elektrosjokkvåpen, sier assisterende politisjef Cotter til Sydney Morning Herald.  – Ekstremt dårlig dømmekraft Nicole Lee, som leder en nasjonal forening for mennesker med funksjonsnedsettelser, omtaler hendelsen som «sjokkerende».  – Hun er enten en helsikes smidig, rask og skremmende 95-åring i god form, eller så har disse politifolkene utvist ekstremt dårlig dømmekraft, sier hun til ABC.  Hun ber om at den får konsekvenser for politimennene som var involvert.  – Det er åpenbart ikke nok trening for politiet når det kommer til å håndtere situasjoner med mennesker i psykose, Alzheimer eller demens.  Politsjef Karen Webb i New South Wales sier lørdag at hun har besøkt Nowlands familie på sykehuset.  – Tilstanden hennes er stabil nå, men de neste dagene vil være kritiske. De vil trolig også være veldig vanskelige for familien hennes, sa hun til pressen etterpå.  – Vi ønsker alle å vite og å forstå hva som skjedde, men også hvorfor det skjedde.
En 95 år gammel kvinne med demens ble utsatt for elektrosjokkvåpen (taser) av politiet på et eldrehjem i Australia. Hun ligger på sykehus med livstruende skader.  Kvinnen hadde en kniv i hendene, men familien og interessegrupper for eldres rettigheter kritiserer politiets maktbruk. Hendelsen etterforskes og den ansvarlige politibetjent er tatt midlertidig ut av tjeneste.